
ประกาศองค์การบริหารส่วนตำบลปากพนังฝั่งตะวันออก
เรื่อง รับสมัครสอบคัดเลือกเพื่อแต่งตั้งพนักงานส่วนตำบลให้ดำรงตำแหน่งบริหาร
ขององค์การบริหารส่วนตำบลปากพนังฝั่งตะวันออก
               ตำแหน่ง รองปลัดองค์การบริหารส่วนตำบล (นักบริหารงาน อบต.๖) 
 
ด้วยองค์การบริหารส่วนตำบลปากพนังฝั่งตะวันออก อำเภอปากพนัง จังหวัดนครศรีธรรมราช  จะดำเนินการสอบคัดเลือกเพื่อแต่งตั้งพนักงานส่วนตำบลให้ดำรงตำแหน่งบริหารขององค์การบริหารส่วนตำบล    ปากพนังฝั่งตะวันออก ตำแหน่งรองปลัดองค์การบริหารส่วนตำบล (นักบริหารงาน อบต.๖) สังกัดองค์การบริหารส่วนตำบลปากพนังฝั่งตะวันออก อำเภอปากพนัง จังหวัดนครศรีธรรมราช ซึ่งเป็นตำแหน่งที่ว่าง
อาศัยอำนาจตามข้อ ๕๔, ๘๖, ๙๑ และข้อ ๑๕๓  แห่งประกาศคณะกรรมการพนักงานส่วนตำบลจังหวัดนครศรีธรรมราช  เรื่อง หลักเกณฑ์และเงื่อนไขเกี่ยวกับการบริหารงานบุคคลขององค์การบริหารส่วนตำบลลงวันที่ ๙ ธันวาคม ๒๕๔๕ และแก้ไขเพิ่มเติมจนถึงปัจจุบัน และคำสั่งองค์การบริหารส่วนตำบลปากพนังฝั่งตะวันออกที่ ๖/๒๕๕๗ ลงวันที่ ๘ มกราคม ๒๕๕๗ เรื่อง แต่งตั้งคณะกรรมการสอบคัดเลือกเพื่อแต่งตั้งพนักงานส่วนตำบลให้ดำรงตำแหน่งบริหารขององค์การบริหารส่วนตำบลปากพนังฝั่งตะวันออก ตำแหน่งรองปลัดองค์การบริหารส่วนตำบล (นักบริหารงาน อบต.๖) จึงประกาศรับสมัครสอบคัดเลือกพนักงานส่วนตำบล  ดังนี้


ข้อ ๑ .  ชื่อตำแหน่งที่จะดำเนินการสอบคัดเลือก

ตำแหน่งรองปลัดองค์การบริหารส่วนตำบล (นักบริหารงาน อบต.๖) สังกัดองค์การบริหารส่วนตำบลปากพนังฝั่งตะวันออก อำเภอปากพนัง จังหวัดนครศรีธรรมราช จำนวน ๑ อัตรา


ข้อ ๒.  รายละเอียดตำแหน่ง  หน้าที่และความรับผิดชอบ 

หน้าที่ความรับผิดชอบของตำแหน่ง  ลักษณะงานที่ปฏิบัติ  คุณสมบัติของผู้สมัครและความรู้ความสามารถที่ต้องการ (รายละเอียดผนวก ก)







     ข้อ ๓.  คุณสมบัติของผู้มีสิทธิสมัครสอบ

ผู้สมัครสอบคัดเลือก จะต้องเป็นพนักงานส่วนตำบล เป็นผู้มีคุณสมบัติครบถ้วน ตามคุณสมบัติเฉพาะสำหรับตำแหน่งในวันสมัครสอบคัดเลือก  ดังนี้


     ๑. ได้รับปริญญาตรี หรือเทียบได้ไม่ต่ำกว่านี้ทางรัฐศาสตร์ การปกครอง รัฐประศาสนศาสตร์ การบริหารรัฐกิจ กฎหมาย หรือทางอื่นที่ ก.อบต.กำหนดว่าใช้เป็นคุณสมบัติเฉพาะสำหรับตำแหน่งนี้ได้ และ



     ๒. ได้ดำรงตำแหน่งในระดับ ๖ หรือ ก.อบต.เทียบเท่า โดยจะต้องปฏิบัติงานที่เกี่ยวข้องกับงานท้องถิ่นหรืองานอื่นที่เกี่ยวข้องมาแล้วไม่น้อยกว่า ๑ ปี หรือเคยดำรงตำแหน่งปลัดองค์การบริหารส่วนตำบล  ระดับ ๖ (เจ้าหน้าที่บริหารงานทั่วไป ๖) หรือรองปลัดองค์การบริหารส่วนตำบล ระดับ ๖ (เจ้าหน้าที่บริหารงานทั่วไป ๖)    

ข้อ ๔.  การสมัครเข้ารับการสอบคัดเลือกและสถานที่รับสมัครสอบคัดเลือก

ให้ผู้มีสิทธิสมัครเข้ารับการสอบคัดเลือกยื่นใบสมัครด้วยตนเอง (เอกสารหมายเลข ๑) ข้อมูลบุคคล (เอกสารหมายเลข  ๒) และหนังสือรับรองจากนายกองค์การบริหารส่วนตำบลหรือผู้บังคับบัญชาที่ตนสังกัด
ซึ่งได้อนุญาตให้มาสมัครเข้ารับการสอบคัดเลือกพร้อมเอกสารต่าง ๆ ที่ต้องใช้ในการสมัครตามที่คณะกรรมการสอบคัดเลือกฯ กำหนด ณ สำนักงานปลัด อบต.ปากพนังฝั่งตะวันออก อำเภอปากพนัง จังหวัดนครศรีธรรมราช  ตั้งแต่วันที่ ๕ - ๑๙ กุมภาพันธ์ ๒๕๕๗  ระหว่างเวลา ๐๘.๓๐ - ๑๖.๓๐ น. (เว้นวันหยุดราชการ) และสามารถสอบถามรายละเอียดได้ที่โทรศัพท์หมายเลข ๐-๗๕๕๑-๘๔๑๘  ในวันและเวลาราชการ หรือที่ www.eop.go.th โดยผู้สมัครเข้ารับการสอบคัดเลือกต้องตรวจสอบและรับรองคุณสมบัติของตนเองว่าถูกต้องครบถ้วนตามคุณสมบัติเฉพาะสำหรับตำแหน่งที่รับสมัครนั้น หากภายหลังปรากฏว่าผู้สมัครรายใด  มีคุณสมบัติดังกล่าวไม่ครบถ้วน คณะกรรมการสอบคัดเลือกฯ จะถือว่าเป็นผู้ขาดคุณสมบัติในการสมัครสอบคัดเลือกและไม่มีสิทธิได้รับการแต่งตั้งให้ดำรงตำแหน่งใด ๆ

ข้อ ๕.  เอกสารและหลักฐานในการสมัครสอบคัดเลือก

๕.๑  ใบสมัคร (เอกสารหมายเลข ๑)  

๕.๒  สำเนาบัตรประวัติพนักงานส่วนตำบล ที่รับรองสำเนาโดยหน่วยงานการเจ้าหน้าที่  จำนวน ๑ ชุด

๕.๓  สำเนาหลักฐานแสดงคุณวุฒิทางการศึกษาที่ตรงตามมาตรฐานกำหนดตำแหน่ง    
จำนวน ๑ ชุด

๕.๔  รูปถ่ายเครื่องแบบข้าราชการ  หน้าตรงไม่สวมหมวกและไม่ใส่แว่นตาดำ                
ขนาด ๑ นิ้ว จำนวน ๓ รูป (ถ่ายไว้ไม่เกิน ๖ เดือน)  โดยเขียนชื่อ - ชื่อสกุลหลังรูปถ่ายด้วยตนเอง

๕.๕  หลักฐานเกี่ยวกับประวัติบุคคลและประวัติการรับราชการ (เอกสารหมายเลข ๒)   จำนวน ๑ ชุด

๕.๖  หนังสือยินยอมจากนายกองค์การบริหารส่วนตำบลหรือหนังสือยินยอมจากผู้บังคับบัญชาต้นสังกัดอนุญาตให้มาสมัครเข้ารับการสอบคัดเลือก  

๕.๗  ใบรับรองแพทย์  ซึ่งออกให้ไม่เกิน  ๑  เดือน

๕.๘  หลักฐานอื่น ๆ  เช่น  ใบสำคัญการสมรส  การเปลี่ยนชื่อ - ชื่อสกุล  (ถ้ามี)
    
ทั้งนี้  หากผู้สมัครรายใดยื่นเอกสารที่คณะกรรมการสอบคัดเลือกฯ กำหนดไม่ครบถ้วนใน
วันสมัคร คณะกรรมการสอบคัดเลือกฯ จะถือว่าผู้นั้นไม่มีสิทธิรับการสอบคัดเลือกฯ ในครั้งนี้

ข้อ ๖.  ค่าธรรมเนียมการสมัครเข้ารับการสอบคัดเลือก

ผู้สมัครสอบคัดเลือกจะต้องเสียค่าธรรมเนียมในวันสมัครสอบคัดเลือก คนละ  ๒๐๐ บาท                            

ข้อ ๗.  หลักสูตรและวิธีการสอบคัดเลือก

ดำเนินการสอบดังนี้

ก. ความรู้ความสามารถทั่วไป  (คะแนนเต็ม  ๑๐๐  คะแนน)
                              ทดสอบภาคความรู้ความสามารถที่ต้องการตามแนวที่ระบุไว้ในมาตรฐานกำหนดตำแหน่ง  โดยวิธีสอบข้อเขียน (รายละเอียดผนวก ข)                                                    
         
ข. ความรู้ความสามารถที่ใช้เฉพาะตำแหน่ง  (คะแนนเต็ม  ๑๐๐  คะแนน)
                              ทดสอบความรู้ความเข้าใจหรือความคิดเห็นเกี่ยวกับงานในตำแหน่งนั้น
โดยเฉพาะ  โดยวิธีสอบข้อเขียน หรือให้ทดลองปฏิบัติงานหรือวิธีอื่นใดวิธีหนึ่งหรือหลายวิธีก็ได้ตามความเหมาะสม  (รายละเอียดผนวก ข)  


      ค. ความเหมาะสมกับตำแหน่ง  (คะแนนเต็ม  ๑๐๐  คะแนน)

ทดสอบความเหมาะสมกับตำแหน่ง  โดยพิจารณาจากความรอบรู้ แนวความคิดและความคิดเห็น  ด้วยวิธีการสอบสัมภาษณ์  (รายละเอียดผนวก ข)

ข้อ ๘.  การประกาศรายชื่อผู้มีสิทธิสอบคัดเลือก

องค์การบริหารส่วนตำบลปากพนังฝั่งตะวันออก จะประกาศรายชื่อผู้มีสิทธิเข้าสอบภาคความรู้ความสามารถทั่วไป (ภาค ก) และภาคความรู้ความสามารถเฉพาะตำแหน่ง (ภาค ข)  ในวันที่ ๒๗ กุมภาพันธ์ ๒๕๕๗   ณ สำนักงานเลขานุการ ก.อบต.จังหวัดนครศรีธรรมราช (สำนักงานส่งเสริมการปกครองท้องถิ่นจังหวัดนครศรีธรรมราช) และหน้าที่ทำการองค์การบริหารส่วนตำบลปากพนังฝั่งตะวันออก อำเภอ      ปากพนัง  จังหวัดนครศรีธรรมราช  


     ข้อ ๙.  การกำหนดวัน  เวลา และสถานที่สอบคัดเลือก

๙.๑  กำหนดสอบข้อเขียน ภาคความรู้ความสามารถทั่วไป (ภาค ก) และภาคความรู้ความสามารถที่ใช้เฉพาะตำแหน่ง (ภาค ข) ในวันเสาร์  ที่ ๘ มีนาคม ๒๕๕๗ เวลา ๐๙.๐๐ - ๑๒.๐๐ น.  ณ ห้องประชุมสำนักงานส่งเสริมการปกครองท้องถิ่นอำเภอเมืองนครศรีธรรมราช  จังหวัดนครศรีธรรมราช


๙.๒ กำหนดสอบสัมภาษณ์ ภาคความเหมาะสมกับตำแหน่ง (ภาค ค)  ในวันเสาร์  ที่ ๘ มีนาคม ๒๕๕๗ เวลา ๑๓.๐๐ น. เป็นต้นไป ณ ห้องประชุมสำนักงานส่งเสริมการปกครองท้องถิ่นอำเภอเมืองนครศรีธรรมราช จังหวัดนครศรีธรรมราช

ข้อ ๑๐.  การแต่งกาย

ผู้มีสิทธิเข้ารับการสอบคัดเลือกจะต้องแต่งเครื่องแบบสีกากีคอพับแขนยาวในวันสอบข้อเขียนและสอบสัมภาษณ์  และให้นำบัตรประจำตัวเจ้าหน้าที่ของรัฐไปแสดงในวันสอบคัดเลือกด้วย

ข้อ ๑๑.  ในกรณีมีการทุจริต

 
ในกรณีที่พบว่ามีการทุจริต หรือส่อไปในทางทุจริตอันทำให้เกิดความไม่เป็นธรรมในการสอบคัดเลือก ให้คณะกรรมการสอบคัดเลือกฯ รายงานให้องค์การบริหารส่วนตำบลทราบเพื่อพิจารณาว่าสมควรยกเลิกการสอบคัดเลือกครั้งนี้ทั้งหมด หรือจะพิจารณายกเลิกการสอบที่เกิดการทุจริตหรือส่อไปในทางทุจริตตามแต่จะเห็นสมควร ถ้าหากองค์การบริหารส่วนตำบลให้ยกเลิกการสอบคัดเลือกเฉพาะภาคใดแล้ว ก็ให้ดำเนินการสอบคัดเลือกเฉพาะภาคนั้นใหม่ สำหรับผู้ที่มีส่วนเกี่ยวข้องกับการทุจริตหรือส่อไปในทางทุจริตไม่มีสิทธิเข้าสอบอีกต่อไป

ข้อ ๑๒.  เกณฑ์การตัดสินและการขึ้นบัญชีผู้ผ่านการสอบคัดเลือก

การตัดสินว่าผู้ใดเป็นผู้สอบคัดเลือกได้ให้ถือเกณฑ์ว่าต้องเป็นผู้สอบได้คะแนน  ในแต่ละภาคที่สอบตามหลักสูตรไม่ต่ำกว่าร้อยละหกสิบ

ข้อ ๑๓.  การประกาศรายชื่อผู้ผ่านการสอบคัดเลือก

องค์การบริหารส่วนตำบลปากพนังฝั่งตะวันออก จะประกาศรายชื่อผู้สอบคัดเลือกได้ ในวันจันทร์  ที่ ๑๐ มีนาคม ๒๕๕๗  ณ สำนักงานเลขานุการ ก.อบต. จังหวัดนครศรีธรรมราช (สำนักงานส่งเสริมการปกครองท้องถิ่นจังหวัดนครศรีธรรมราช) และที่ทำการองค์การบริหารส่วนตำบลปากพนังฝั่งตะวันออก อำเภอปากพนัง จังหวัดนครศรีธรรมราช 

ข้อ  ๑๔.  การขึ้นบัญชีผู้สอบคัดเลือกได้


๑๔.๑ การขึ้นบัญชีผู้สอบคัดเลือกได้  ให้เรียงลำดับจากผู้สอบได้คะแนนรวมสูงลงมาตามลำดับ  ในกรณีที่ผู้สอบได้คะแนนรวมเท่ากัน  ให้ผู้สอบได้คะแนนภาคความเหมาะสมกับตำแหน่งมากกว่าเป็นผู้อยู่ในลำดับที่สูงกว่า  ถ้าได้คะแนนภาคความเหมาะสมกับตำแหน่งเท่ากันให้ผู้ได้คะแนนภาคความรู้ความสามารถที่ใช้เฉพาะตำแหน่งมากกว่าเป็นผู้อยู่ในลำดับที่สูงกว่า  ถ้าได้คะแนนความรู้ความสามารถที่ใช้เฉพาะตำแหน่งเท่ากัน  ให้ผู้ได้รับเลขประจำตัวสอบก่อนเป็นผู้อยู่ในลำดับที่สูงกว่า

๑๔.๒ บัญชีผู้สอบคัดเลือกครั้งนี้ให้ใช้ได้ไม่เกิน ๖๐ วัน นับแต่วันขึ้นบัญชี

๑๔.๓ บัญชีการสอบคัดเลือกพนักงานส่วนตำบล พนักงานส่วนท้องถิ่นอื่น หรือข้าราชการประเภทอื่น ตำแหน่งผู้บริหารให้ใช้ได้เฉพาะองค์การบริหารส่วนตำบลที่ได้ดำเนินการสอบคัดเลือก องค์การบริหารส่วนตำบลอื่นไม่สามารถขอใช้บัญชีได้

     ข้อ  ๑๕.  การแต่งตั้งผู้สอบคัดเลือกได้

๑๕.๑ เมื่อประกาศผลการสอบคัดเลือกแล้ว องค์การบริหารส่วนตำบลปากพนังฝั่งตะวันออก จะแต่งตั้งผู้ผ่านการสอบคัดเลือกตามลำดับที่ได้ขึ้นบัญชีไว้ โดยผู้ที่อยู่ในลำดับต้นจะได้รับการแต่งตั้งก่อนผู้ที่อยู่ในลำดับต่อไป  ทั้งนี้ต้องได้รับความเห็นชอบจากคณะกรรมการพนักงานส่วนตำบลจังหวัดนครศรีธรรมราช

๑๕.๒ ในกรณีมีผู้ผ่านการสอบคัดเลือกมากกว่าจำนวนตำแหน่งที่ว่างและภายหลัง
มีตำแหน่งว่างเพิ่มขึ้นอีก องค์การบริหารส่วนตำบลปากพนังฝั่งตะวันออก อาจพิจารณาผู้ที่ผ่านการสอบคัดเลือกที่เหลืออยู่ดำรงตำแหน่งได้ หรืออาจจะดำเนินการสอบคัดเลือกใหม่ก็ได้ ทั้งนี้ขึ้นอยู่กับดุลพินิจขององค์การบริหารส่วนตำบลปากพนังฝั่งตะวันออก  ผู้ที่สนใจสามารถสอบถามรายละเอียดเพิ่มเติมได้ ณ ที่ทำการองค์การบริหารส่วนปากพนังฝั่งตะวันออก อำเภอปากพนัง จังหวัดนครศรีธรรมราช โทรศัพท์  ๐-๗๕๕๑-๘๔๑๘ ในวันและเวลาราชการ

ข้อ ๑๖.  หากมีข้อสงสัยหรือโต้แย้งในประกาศฉบับนี้ให้ถือผลการวินิจฉัยของคณะกรรมการสอบคัดเลือกฯ  เป็นที่สุด

จึงประกาศมาเพื่อทราบโดยทั่วกัน
ประกาศ  ณ วันที่  ๒๒  มกราคม พ.ศ. ๒๕๕๗
บุญโชค  ขำปราง
(นายบุญโชค  ขำปราง)
        นายกองค์การบริหารส่วนตำบลปากพนังฝั่งตะวันออก






